วีจีไอบุกสื่อโฆษณาในห้างยักษ์ของจีน
วีจีไอเท 20 ล้านบาทบุกจีนหวังเติมเต็มช่องว่างในโมเดิร์นเทรดและสื่อโฆษณาเคลื่อนที่ ส่วนในประเทศลงทุน 200 &#8211; 300 ล้านบาท ตั้งเป้าโต 15%
11 มี.ค. 2553

วีจีไอเท 20 ล้านบาทบุกจีนหวังเติมเต็มช่องว่างในโมเดิร์นเทรดและสื่อโฆษณาเคลื่อนที่ ส่วนในประเทศลงทุน 200 – 300 ล้านบาท ตั้งเป้าโต 15% 
นายมารุต อรรถไกรวัลวที ประธานกรรมการบริหาร บริษัท วีจีไอ โกลบอล มีเดีย ผู้ดำเนินธุรกิจด้านการบริหารสื่อโฆษณาบนรถไฟฟ้าบีทีเอส พื้นที่ร้านค้าบนสถานี และสื่อโฆษณา ณ จุดขาย เปิดเผยว่า ปีนี้บริษัทดำเนินการเซ็นสัญญาจดทะเบียนและตั้งบริษัทที่เซียงไฮ้ สาธารณรัฐประชาชนจีน ด้วยงบ 20 ล้านบาท เพื่อทำธุรกิจบริหารสื่อโฆษณาในโมเดิร์นเทรดที่มีจำนวนมาก รวมถึงสื่อโฆษณาเคลื่อนที่ คาดว่าเริ่มดำเนินงานได้ช่วงกลางปีนี้
สำหรับแผนดำเนินงานภายในประเทศ ได้จัดงบ 200 – 300 ล้านบาท ปรับปรุงและพัฒนาการดำเนินงานภายในองค์กร ให้สอดรับการสื่อโฆษณาต่างๆ ที่เพิ่มขึ้น และเมื่อเดือน ธ.ค. ของปีที่ผ่านมาบริษัทได้เข้าซื้อกิจการ บริษัท พี.โอ.วี ซึ่งผู้บริหารสื่อในลิฟท์อาคาร มาเป็นของบริษัทด้วย จึงทำให้บริษัทมีช่องทางในการบริหารสื่อในอาคารเพิ่มขึ้นอีกหนึ่งช่องทาง
นอกจากนี้ บริษัทยังมีแผนเพิ่มจอแอลซีดี และจอพลาม่าทีวี ไปยังห้างค้าปลีกขนาดใหญ่ เช่น เทสโก้ โลตัส, บิ๊กซี, คาร์ฟูร์ ให้มากขึ้น ซึ่งก็อยู่ในงบลงทุนของปีนี้ ดังนั้น บริษัทจึงคาดหมายว่าปีนี้ยอดขายของบริษัทจะเติบโตขึ้นได้ราว 15% จากปีที่ผ่านมาที่มีรายได้ 1,100 ล้านบาท 
ส่วนมูลค่าตลาดรวมของสื่อนอกอาคาร รวมถึงสื่อเคลื่อนที่ สื่อในห้างสรรพสินค้า ศูนย์การค้า และ ณ จุดขาย คาดว่าปีนี้จะมีมูลค่าราว 4,500 ล้านบาท หรือ 5% จากมูลค่าตลาดสื่อโฆษณาทั้งหมดที่คาดว่าจะมีมูลค่า 9 หมื่นล้านบาทในปีนี้